CELEX: 32020D0783
Language: el
Date: 2020-06-12 00:00:00
Title: Εκτελεστική απόφαση (ΕΕ) 2020/783 της Επιτροπής της 12ης Ιουνίου 2020 για την τροποποίηση της απόφασης 2012/757/ΕΕ όσον αφορά τα μέτρα για την προσαρμογή της συχνότητας της περιοδικής ιατρικής εξέτασης του προσωπικού των σιδηροδρόμων που εκτελεί καθήκοντα κρίσιμα για την ασφάλεια, πλην των μηχανοδηγών, λόγω της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

15.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/16
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/783 ΤΗΣ ΕΠΙΤΡΟΠΗΣ
         της 12ης Ιουνίου 2020
         για την τροποποίηση της απόφασης 2012/757/ΕΕ όσον αφορά τα μέτρα για την προσαρμογή της συχνότητας της περιοδικής ιατρικής εξέτασης του προσωπικού των σιδηροδρόμων που εκτελεί καθήκοντα κρίσιμα για την ασφάλεια, πλην των μηχανοδηγών, λόγω της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης, και ιδίως το άρθρο 5 παράγραφος 11 (1),
         Εκτιμώντας τα ακόλουθα:
         
                     (1)
                  
                  
                     Τα κράτη μέλη έχουν ενημερώσει την Επιτροπή σχετικά με τις δυσκολίες που αντιμετωπίζουν όσον αφορά την ανανέωση ορισμένων πιστοποιητικών ή αδειών του προσωπικού που εκτελεί καθήκοντα κρίσιμα για την ασφάλεια, πλην των μηχανοδηγών, λόγω των μέτρων που ελήφθησαν μετά την πανδημία COVID-19.
                  
               
                     (2)
                  
                  
                     Ως αποτέλεσμα των εν λόγω μέτρων, δεν κατέστη δυνατόν να τηρηθεί η συχνότητα της περιοδικής ιατρικής εξέτασης του προσωπικού που εκτελεί καθήκοντα κρίσιμα για την ασφάλεια, πλην των μηχανοδηγών, όπως ορίζεται στο σημείο 4.7.2.2.1 του παραρτήματος I της απόφασης 2012/757/ΕΕ της Επιτροπής (2). Για να εξασφαλιστεί η συνέχεια της υπηρεσίας, θα πρέπει να χορηγηθεί πρόσθετη περίοδος έξι μηνών για την ολοκλήρωση των εν λόγω εξετάσεων. Αυτό θα πρέπει να γίνει με την επιφύλαξη των συμπληρωματικών ιατρικών εξετάσεων ή της αυξημένης συχνότητας όταν το απαιτεί η κατάσταση της υγείας του μέλους του προσωπικού.
                  
               
                     (3)
                  
                  
                     Επομένως, η απόφαση 2012/757/ΕΕ θα πρέπει να τροποποιηθεί αναλόγως.
                  
               
                     (4)
                  
                  
                     Από την 1η Μαρτίου 2020, το προσωπικό που εκτελεί καθήκοντα κρίσιμα για την ασφάλεια ενδεχομένως να μην ήταν σε θέση να ανταποκριθεί στη συχνότητα των περιοδικών εξετάσεων λόγω της πανδημίας COVID-19. Για να αποφευχθεί οποιαδήποτε ανασφάλεια δικαίου, η παράταση της περιόδου ολοκλήρωσης των περιοδικών ιατρικών εξετάσεων θα πρέπει επομένως να εφαρμόζεται από την 1η Μαρτίου 2020.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 51 παράγραφος 1 της οδηγίας (ΕΕ) 2016/797.
                  
               
                     (6)
                  
                  
                     Η παρούσα απόφαση θα πρέπει να τεθεί σε ισχύ την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης, ώστε να διασφαλιστεί η αποτελεσματικότητα των μέτρων που προβλέπονται σε αυτήν,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα I της απόφασης 2012/757/ΕΕ, προστίθεται το ακόλουθο εδάφιο στο σημείο 4.7.2.2.1:
            
               «Με την επιφύλαξη του σημείου 4.7.2.2.3 σχετικά με τις συμπληρωματικές ιατρικές εξετάσεις και/ή τις ψυχολογικές αξιολογήσεις, όταν θα πρέπει εν προκειμένω να έχει ολοκληρωθεί περιοδική ιατρική εξέταση μεταξύ της 1ης Μαρτίου 2020 και της 31ης Αυγούστου 2020, η περίοδος εντός της οποίας πρέπει να ολοκληρωθεί παρατείνεται κατά 6 μήνες. Η παράταση δεν εφαρμόζεται όταν ο ιατρός εργασίας έχει ορίσει αυξημένη συχνότητα εξετάσεων, εκτός εάν το κράτος μέλος αποφασίσει διαφορετικά. Η σιδηροδρομική επιχείρηση και ο διαχειριστής υποδομής διαθέτουν διαδικασίες για τον έλεγχο του κινδύνου να παρουσιάζεται στην εργασία προσωπικό που δεν είναι ικανό προς εργασία.».
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 12 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 44.
         
            (2)  Απόφαση 2012/757/ΕΕ της Επιτροπής, της 14ης Νοεμβρίου 2012, σχετικά με την τεχνική προδιαγραφή διαλειτουργικότητας για το υποσύστημα «διεξαγωγή και διαχείριση της κυκλοφορίας» του σιδηροδρομικού συστήματος της Ευρωπαϊκής Ένωσης και με την τροποποίηση της οδηγίας 2007/756/ΕΚ (ΕΕ L 345 της 15.12.2012, σ. 1).